ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251, παράγραφος 2, τρίτο εδάφιο, στοιχείο γ), της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου επί της κοινής θέσης του Συμβουλίου για την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση, για έβδομη φορά, της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα

2000/0077 (COD)

ΓΝΩΜΗ ΤΗΣ ΕΠΙΤΡΟΠΗΣ δυνάμει του άρθρου 251, παράγραφος 2, τρίτο εδάφιο, στοιχείο γ), της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου επί της κοινής θέσης του Συμβουλίου για την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση, για έβδομη φορά, της οδηγίας 76/768/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα

1. Εισαγωγη

Το άρθρο 251, παράγραφος 2, τρίτο εδάφιο, στοιχείο γ), της συνθήκης ΕΚ ορίζει ότι η Επιτροπή γνωμοδοτεί επί των τροπολογιών τις οποίες προτείνει το Ευρωπαϊκό Κοινοβούλιο σε δεύτερη ανάγνωση. Ακολούθως, παρατίθεται η γνώμη της Επιτροπής σχετικά με τις 29 τροπολογίες που προτείνονται από το Κοινοβούλιο.

2. Ιστορικο

- Η Επιτροπή ενέκρινε την αρχική πρότασή της στις 5 Απριλίου 2000 [1].

[1] ΕΕ C 311 E της 31.10.2000, σ. 134.

- Η Οικονομική και Κοινωνική Επιτροπή εξέδωσε γνωμοδότηση στις 20 Σεπτεμβρίου 2000 [2].

[2] ΕΕ C 367 της 20.12.2000, σ. 1.

- Το Ευρωπαϊκό Κοινοβούλιο ενέκρινε την πρόταση με ορισμένες τροπολογίες κατά την πρώτη ανάγνωση στις 3 Απριλίου 2001 [3].

[3] ΕΕ C 21 E της 24.1.2002, σ. 104.

- Η Επιτροπή ενέκρινε την τροποποιημένη πρότασή της στις 22 Νοεμβρίου 2001 [4].

[4] ΕΕ C 51 E της 26.2.2002, σ. 395.

- Το Συμβούλιο ενέκρινε την κοινή θέση του στις 14 Φεβρουαρίου 2002 [5].

[5] ΕΕ C 113 E της 14.5.2002, σ. 109.

- Η Επιτροπή υποστήριξε την κοινή θέση [6].

[6] SEC(2002) 225.

- Το Ευρωπαϊκό Κοινοβούλιο ενέκρινε την πρόταση με ορισμένες τροπολογίες κατά τη δεύτερη ανάγνωση στις 11 Ιουνίου 2002 [7].

[7] Δεν έχει ακόμη δημοσιευθεί στην ΕΕ.

3. Στοχοσ τησ προτασησ

Ο κύριος στόχος της αρχικής πρότασης ήταν η οριστική διευθέτηση του ζητήματος των δοκιμών σε ζώα στον τομέα των καλλυντικών. Τα κύρια στοιχεία της αρχικής πρότασης ήταν η θέσπιση μόνιμης και οριστικής απαγόρευσης όσον αφορά τη διενέργεια δοκιμών σε ζώα για τελικά καλλυντικά προϊόντα και η μεταστροφή από την απαγόρευση της εμπορίας καλλυντικών που περιέχουν συστατικά τα οποία έχουν δοκιμαστεί σε ζώα στην απαγόρευση της διενέργειας δοκιμών σε ζώα στην ΕΕ για τα συστατικά που χρησιμοποιούνται σε καλλυντικά προϊόντα, σύμφωνα με τους κανόνες του ΠΟΕ. Η εν λόγω απαγόρευση προβλεπόταν να τεθεί σε εφαρμογή τρία έτη μετά την ημερομηνία έναρξης ισχύος της προτεινόμενης οδηγίας. Εντούτοις, η ημερομηνία αυτή θα μπορούσε να μετατεθεί για διάστημα όχι μεγαλύτερο των δύο ετών, αν δεν είχε επιτελεστεί επαρκής πρόοδος στην ανάπτυξη ικανοποιητικών μεθόδων υποκατάστασης των επιστημονικώς επικυρωμένων δοκιμών σε ζώα.

Στην τροποποιημένη πρότασή της, η Επιτροπή ενσωμάτωσε πολλές υποδείξεις του Ευρωπαϊκού Κοινοβουλίου, με σκοπό την καλύτερη υγεία και προστασία του καταναλωτή. Η κοινή θέση συμπεριέλαβε επίσης τις εν λόγω υποδείξεις.

4. Γνωμη της Επιτροπήσ για τισ τροπολογιεσ του ευρωπαϊκου κοινοβουλιου

4.1. Τροπολογίες που κρίνονται δεκτές από την Επιτροπή

* Η Επιτροπή δύναται να δεχθεί κατ' αρχήν το πρώτο μέρος της τροπολογίας 1 για την ενσωμάτωση μνείας στην οδηγία 86/609/ΕΟΚ σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς. Η μνεία αυτή περιλαμβάνεται ήδη στην αιτιολογική σκέψη 3 της κοινής θέσης.

* Η Επιτροπή δύναται να δεχθεί το πρώτο μέρος της τροπολογίας 5 όπου απαιτείται να "ενταθούν" οι προσπάθειες όσον αφορά την ανάπτυξη και την επικύρωση εναλλακτικών μεθόδων, όπως προβλέπεται ήδη για την εφαρμογή της πολιτικής στον τομέα των χημικών προϊόντων. Ως εκ τούτου, η αιτιολογική σκέψη έχει ως εξής: "Ένας καλύτερος συντονισμός των πόρων, σε κοινοτικό επίπεδο, θα συμβάλει στην εμβάθυνση των επιστημονικών γνώσεων που είναι απαραίτητες για την ανάπτυξη εναλλακτικών μεθόδων. Για το σκοπό αυτό, είναι βασικό η Κοινότητα να συνεχίσει και να εντείνει τις προσπάθειές της και να λάβει τα αναγκαία μέτρα για την προώθηση της έρευνας και την ανάπτυξη νέων μεθόδων, ιδίως μέσω του έκτου προγράμματος-πλαισίου όπως ορίζεται στην απόφαση αριθ. 2002/.../ΕΚ του Ευρωπαϊκού Κοινοβουλίου και του Συμβουλίου".

* Η Επιτροπή δύναται να δεχθεί το δεύτερο μέρος της τροπολογίας 27 που απαιτεί την προσθήκη της ακόλουθης παραγράφου: "Ειδικότερα, η Επιτροπή διασφαλίζει την ανάπτυξη, επικύρωση και νομική αποδοχή εναλλακτικών μεθόδων δοκιμών στις οποίες δεν χρησιμοποιούνται ζωντανά ζώα".

* Η Επιτροπή δύναται να δεχθεί κατ' αρχήν το δεύτερο μέρος της τροπολογίας 28. κοινώς, την αρχή της κατάρτισης καταλόγου με τα αναγνωρισμένα αλλεργιογόνα αρωματικών ουσιών στο παράρτημα III της οδηγίας 76/768/ΕΟΚ σύμφωνα με τους όρους που υποδεικνύονται (καθορισμός ανώτατων επιπέδων προτεινόμενων από την Επιστημονική επιτροπή καλλυντικών και μη εδώδιμων προϊόντων). Εντούτοις, σύμφωνα με την οδηγία 76/768/ΕΟΚ, η προτεινόμενη τροποποίηση του παραρτήματος III πρέπει να εφαρμοστεί μέσω οδηγίας της Επιτροπής για την προσαρμογή στην τεχνική πρόοδο, η οποία να έχει εγκριθεί στο πλαίσιο της διαδικασίας επιτροπολογίας.

4.2. Τροπολογίες που δεν γίνονται δεκτές από την Επιτροπή

* Η Επιτροπή δεν δύναται να δεχθεί το δεύτερο μέρος της τροπολογίας 1 που καλεί την Επιτροπή να υποβάλει περαιτέρω πρόταση για την τροποποίηση της οδηγίας 86/609/ΕΟΚ, καθώς τούτο αντιστρατεύεται το δικαίωμα πρωτοβουλίας της Επιτροπής. Η Επιτροπή έχει ήδη πραγματοποιήσει δήλωση στο Συμβούλιο "Εσωτερική Αγορά" το Νοέμβριο του 2001 επιβεβαιώνοντας "την πρόθεσή της να αρχίσει σύντομα εργασίες για την αναθεώρηση της οδηγίας 86/609/ΕΟΚ".

* Η Επιτροπή δεν δύναται να δεχθεί τις τροπολογίες 2, 4, 15 και 16 σχετικά με την κοινοτική απαγόρευση διενέργειας δοκιμών για συστατικά. Οι εν λόγω τροπολογίες επανεισάγουν την έννοια της περιορισμένης προθεσμίας για την απαγόρευση των δοκιμών που αντιτίθεται προς την προσέγγιση την οποία ενέκρινε το Συμβούλιο στην κοινή θέση του που υποστηρίχθηκε από την Επιτροπή. Οι τροπολογίες αυτές αντιστρατεύονται τη διασφάλιση των νευραλγικών στόχων της προστασίας των καταναλωτών και της δημόσιας υγείας, λαμβάνοντας υπόψη την αναμενόμενη πρόοδο όσον αφορά την ανάπτυξη ικανοποιητικών μεθόδων υποκατάστασης των δοκιμών σε ζώα, επιστημονικώς αναγνωρισμένων ως προσφερουσών ισοδύναμα επίπεδα προστασίας για τον καταναλωτή. Το προτεινόμενο σύστημα παρέκκλισης, περιοριζόμενο στα υπάρχοντα συστατικά, αντίκειται στην προοδευτική απαγόρευση των δοκιμών, η οποία εγκρίθηκε στην κοινή θέση που υποστηρίχθηκε από την Επιτροπή.

* Η Επιτροπή δεν δύναται να δεχθεί την τροπολογία 3 που ακυρώνει την απόδοση προτεραιότητας σε εναλλακτικές μεθόδους (σύμφωνα με την αρχή των τριών στόχων: υποκατάσταση, μείωση και βελτίωση) η οποία εισήχθη στην κοινή θέση που υποστηρίχθηκε από την Επιτροπή.

* Η Επιτροπή δεν δύναται να δεχθεί την τροπολογία 30 η οποία απαιτεί την κατάρτιση σταθερού χρονοδιαγράμματος για τη διενέργεια δοκιμών σε διάστημα 5 ετών. Οι μέχρι στιγμής επιστημονικές προοπτικές δεν μπορούν να διασφαλίσουν την επικύρωση των εκπονούμενων μεθόδων, λαμβάνοντας υπόψη ότι μία μέθοδος in-vitro έχει ήδη αποτύχει κατά το στάδιο της επικύρωσης.

* Η Επιτροπή δεν δύναται να δεχθεί το δεύτερο μέρος την τροπολογίας 5 το οποίο θα περιόριζε το ερευνητικό πεδίο σε εναλλακτικές μεθόδους μη εφαρμοζόμενες σε ζώα, χωρίς να συνυπολογίζεται η αρχή των τριών στόχων.

* Η Επιτροπή δεν δύναται να δεχθεί την τροπολογία 6, η οποία καλεί την Επιτροπή να υποβάλει περαιτέρω πρόταση, καθώς αντιστρατεύεται το δικαίωμα πρωτοβουλίας της Επιτροπής.

* Η Επιτροπή δεν δύναται να δεχθεί τις τροπολογίες 7, 13 και 31 οι οποίες επανεισάγουν την απαγόρευση εμπορίας όταν υπάρχουν εναλλακτικές λύσεις, με οριστική ημερομηνία μετά την οποία κανένα προϊόν δεν μπορεί να διατεθεί στην αγορά εάν έχει δοκιμαστεί σε ζώα, ανεξαρτήτως από το εάν υπάρχουν ή όχι επικυρωμένες εναλλακτικές μέθοδοι. Αντίκειται προς την προσέγγιση που ενέκρινε το Συμβούλιο στην κοινή θέση του, κοινώς την εισαγωγή προοδευτικής απαγόρευσης της εμπορίας με την επιφύλαξη της προηγούμενης αποδοχής των εναλλακτικών μεθόδων σε επίπεδο ΟΟΣΑ, προκειμένου να περιοριστεί ο κίνδυνος προσβολής στο πλαίσιο του ΠΟΕ. Η προτεινόμενη απαγόρευση εμπορίας αντιστρατεύεται το σκοπό της Επιτροπής να αποφύγει την ανάληψη μονομερούς δράσης εκ μέρους της Κοινότητας. Δεν συνάδει προς τους κανόνες του ΠΟΕ και πιθανώς να προσβληθεί. Η Επιτροπή θα συνεχίσει την προσπάθειά της να προωθήσει την ταχεία διεθνή αποδοχή εναλλακτικών μεθόδων σε επίπεδο ΟΟΣΑ. Αφού κατέγραψε τις ανησυχίες της κοινής γνώμης, θα εντείνει τις συνομιλίες σχετικά με το εμπόριο και την καλή διαβίωση των ζώων στο πλαίσιο πολυμερούς φόρουμ. Η μονομερής κοινοτική απαγόρευση της εμπορίας θα ερχόταν σε αντίθεση με την πολιτική πολύπλευρης προσέγγισης όσον αφορά το εμπόριο και την καλή διαβίωση των ζώων. Σύμφωνα με τη θέση της Κοινότητας, οι συνομιλίες για το εμπόριο και την καλή διαβίωση των ζώων (και άλλα ζητήματα σχετικά με μεθόδους επεξεργασίας και παραγωγής) πρέπει να διεξαχθούν στο πλαίσιο πολυμερούς φόρουμ. Η ανάληψη τέτοιας μονομερούς δράσης θα υπονόμευε τη συγκεκριμένη πολύπλευρη προσέγγιση. Η Επιτροπή επισημαίνει τη δέσμευσή της όσον αφορά τη χρήση διεθνών προτύπων ως βάση για την ανάληψη μέτρων με αντίκτυπο στον τομέα του εμπορίου. Η Κοινότητα θα ερχόταν σε αντίθεση προς τις διεθνείς δεσμεύσεις που έχει αναλάβει όσον αφορά την αποδοχή των αποτελεσμάτων των δοκιμών που διενεργούνται σε ζώα σε τρίτες χώρες λόγω της συμφωνίας περί αμοιβαίας αποδοχής στοιχείων. Επιπροσθέτως, ως προς τη δημιουργία εναλλακτικών μεθόδων, το προτεινόμενο χρονοδιάγραμμα για την εφαρμογή τους δεν είναι ρεαλιστικό. Πρέπει να ληφθούν υπόψη η δημιουργία και η διεθνής αποδοχή εναλλακτικών μεθόδων ώστε να υπάρξουν εγγυήσεις ότι η ασφάλεια των καταναλωτών δεν θα τεθεί σε κίνδυνο. Μόνο η συντονισμένη προσέγγιση σε διεθνές επίπεδο θα βελτιώσει την καλή διαβίωση των ζώων και, μάλιστα, σε ευρύτερη κλίμακα.

* Η Επιτροπή δεν δύναται να δεχθεί την πρόσθετη απαίτηση υποχρεωτικής ένδειξης "δοκιμασθέν σε ζώα" που ορίζεται στις τροπολογίες 7 και 22. Η τροπολογία αυτή δεν είναι αναλογική και ενδέχεται να προκαλέσει ανησυχίες, μεταξύ άλλων στο πλαίσιο της συμφωνίας για τα τεχνικά εμπόδια στο εμπόριο, εφόσον τα περισσότερα εισαγόμενα προϊόντα θα φέρουν την εν λόγω ένδειξη.

* Η Επιτροπή δεν δύναται να δεχθεί τις τροπολογίες 8 και 23 σχετικά με την προβολή ισχυρισμών για τις δοκιμές σε ζώα. Οι εν λόγω τροπολογίες αντιστρατεύονται την πρόθεση της Επιτροπής να αποφευχθεί η προβολή τέτοιων ισχυρισμών που παραπλανούν τους καταναλωτές παρέχοντάς τους την εντύπωση ότι κανένα από τα συστατικά που περιλαμβάνονται στα προϊόντα δεν έχει δοκιμαστεί σε ζώα, ενώ οι δοκιμές αυτές έχουν αναγκαστικά διενεργηθεί από κάποιον, τουλάχιστον μία φορά, σε σχεδόν κάθε συστατικό. Η Επιτροπή αποβλέπει στην αποφυγή παραπλανητικών ισχυρισμών και στην πλήρη ενημέρωση των καταναλωτών. Οι λεπτομέρειες πρέπει να εξεταστούν κατά τη χάραξη κατευθυντηρίων γραμμών όπου θα συμμετέχουν όλα τα ενδιαφερόμενα μέρη.

* Η Επιτροπή δεν δύναται να δεχθεί την τροπολογία 9 που αποβλέπει στην αποφυγή της χρήσης αρωματικών ουσιών σε ορισμένες κατηγορίες, εκτός εάν εξυπηρετούν ειδικούς σκοπούς. Η προτεινόμενη απαγόρευση θα αντιστρατευόταν τις αρχές της αναγκαιότητας και της αναλογικότητας. Οι προδιαγραφές ασφαλείας για ορισμένες κατηγορίες προϊόντων, όπως τα προϊόντα για παιδιά και τα προϊόντα προσωπικής υγιεινής, έχουν ήδη ενισχυθεί δυνάμει νέας διάταξης.

* Η Επιτροπή δεν δύναται να δεχθεί τις τροπολογίες 10, 11, 14 και 18 που οδηγούν στη γενική απαγόρευση η οποία αντίκειται στην αρχή της αξιολόγησης του κινδύνου που ορίζεται στην οδηγία 76/768/ΕΟΚ. Η κοινή θέση έχει ήδη εισαγάγει ειδικές διατάξεις για τις ουσίες που ταξινομούνται ως καρκινογόνες, μεταλλαξιογόνες και τοξικές για την αναπαραγωγή, λαμβάνοντας υπόψη την τελευταία επιστημονική γνωμοδότηση, ευθυγραμμιζόμενη με την αρχή της αξιολόγησης του κινδύνου. Η Επιτροπή συμφωνεί με το στόχο του Κοινοβουλίου να αποτραπούν οι κίνδυνοι για την υγεία των καταναλωτών λόγω ουσιών καρκινογόνων, μεταλλαξιογόνων και τοξικών για την αναπαραγωγή σε καλλυντικά προϊόντα. Η οδηγία 76/768/ΕΟΚ ρυθμίζει κανονιστικά τη χρήση των ουσιών αυτών στα καλλυντικά προϊόντα κατά τομέα. Οι περιορισμοί ως προς τη χρήση ή οι απαγορεύσεις επιβάλλονται από επιτακτικούς λόγους ασφαλείας και πληροφοριών σχετικά με το προϊόν, καθώς και από ειδικές κανονιστικές ρυθμίσεις τέτοιων ουσιών στα παραρτήματα της παρούσας οδηγίας. Ακόμη και εάν η Επιτροπή δεχθεί την αρχή ότι οι ουσίες που ταξινομούνται ως καρκινογόνες, μεταλλαξιογόνες και τοξικές για την αναπαραγωγή (κατηγορίες 1 και 2) δεν πρέπει, κατά κανόνα, να χρησιμοποιούνται σε καλλυντικά, επιθυμεί να διασφαλίσει ότι η συγκεκριμένη κανονιστική προσέγγιση συνάδει προς τη νομοθεσία περί καλλυντικών και την προσέγγιση της Λευκής Βίβλου για την πολιτική στον τομέα των χημικών προϊόντων. Επιπροσθέτως, το ζήτημα αυτό έχει ήδη εξεταστεί από την Επιτροπή σε οριζόντια βάση στην προτεινόμενη Λευκή Βίβλο σχετικά με τη νέα πολιτική για τα χημικά προϊόντα η οποία προβλέπει την απαγόρευση της χρήσης ουσιών που εμπίπτουν στην κατηγορία 1 ή 2 ως καρκινογόνες, μεταλλαξιογόνες ή τοξικές για αναπαραγωγή σύμφωνα με το παράρτημα 1 της οδηγίας 67/548/ΕΟΚ, εκτός εάν ακολουθείται διαδικασία έγκρισης που να απαιτεί από τις εταιρείες να αποδείξουν την ασφαλή χρήση των εν λόγω ουσιών για συγκεκριμένους σκοπούς. Η εν λόγω προσέγγιση θα ενσωματωθεί στις μελλοντικές προτάσεις για νέα κοινοτική νομοθεσία σχετικά με τα χημικά προϊόντα. Οι διατάξεις που αφορούν τις καρκινογόνες, μεταλλαξιογόνες ή τοξικές για αναπαραγωγή ουσίες σε καλλυντικά προϊόντα πρέπει να συνάδουν προς τη συγκεκριμένη προσέγγιση.

* Η Επιτροπή δεν δύναται να δεχθεί την τροπολογία 12 που αφορά δυνητικώς αλλεργιογόνα συστατικά. Η αιτιολογική σκέψη 11 της κοινής θέσης ορίζει ήδη τα απαιτούμενα μέτρα για αρωματικές ουσίες με σαφώς αναγνωρισμένη δυνατότητα πρόκλησης αλλεργιών εξ επαφής, δηλαδή ενημέρωση των καταναλωτών μέσω της επισήμανσης των συστατικών, όπως προτείνεται από τη σχετική επιστημονική επιτροπή.

* Η Επιτροπή δεν δύναται να δεχθεί την τροπολογία 17 που αφορά τον ορισμό των τελικών προϊόντων. Ο εν λόγω ορισμός έχει ήδη επανεξεταστεί στην κοινή θέση, προκειμένου να επιτευχθεί συνεπής και συνεκτική νομοθεσία.

* Η Επιτροπή δεν δύναται να δεχθεί τις τροπολογίες 19 και 26 που απαιτούν να περιλαμβάνονται στο ευρετήριο όλα τα στοιχεία για κάθε καλλυντικό προϊόν. Οι πληροφορίες αυτές αποτελούν τμήμα των πληροφοριών του προϊόντος που απαιτούνται για το αποτελεσματικό σύστημα ελέγχου εντός της αγοράς που καθιερώθηκε με την 6η τροπολογία προκειμένου να διασφαλιστεί η ελεύθερη κυκλοφορία των αγαθών, παράλληλα με την εγγύηση της ασφάλειας των καταναλωτών. Τούτος δεν είναι ο σκοπός του ευρετηρίου συστατικών καλλυντικών προϊόντων ο οποίος δημοσιεύεται από την Επιτροπή. Επιπροσθέτως, μια τέτοια πρόταση θα δημιουργούσε ανησυχίες όσον αφορά τα δικαιώματα βιομηχανικής ιδιοκτησίας και το εμπορικό απόρρητο, και θα μπορούσε να προκαλέσει αθέμιτο ανταγωνισμό, χωρίς να βελτιώνει την ενημέρωση των καταναλωτών.

* Η Επιτροπή δεν δύναται να δεχθεί τις τροπολογίες 20 και 29 που αφορούν τη διάρκεια καταλληλότητας των καλλυντικών προϊόντων. Οι διατάξεις για την ελάχιστη διάρκεια καταλληλότητας έχουν ήδη επανεξεταστεί προκειμένου να παρασχεθούν στον καταναλωτή χρήσιμες πληροφορίες με συνεκτικό και αναλογικό τρόπο. Η πρόταση για τη χρήση συμβόλου εξετάζεται στο πλαίσιο του γενικότερου προβληματισμού σχετικά με το συγκεκριμένο ζήτημα. ωστόσο, το ανοικτό κουτί δεν θεωρείται το καταλληλότερο σύμβολο.

* Η Επιτροπή δεν δύναται να δεχθεί την τροπολογία 21 και το πρώτο μέρος της τροπολογίας 28, που αποβλέπουν στην πλήρη καταχώριση των συστατικών, συμπεριλαμβανομένων των φορέων αρωματικών συνθέσεων. Η εν λόγω πλήρης αναγραφή όλων των συστατικών αρωμάτων δεν θα ήταν ούτε εφικτή ούτε χρήσιμη για την ευαισθητοποίηση των καταναλωτών ή των δερματολόγων και θα απέβαινε δυσανάλογη προς τους αναμενόμενους κινδύνους. Η Επιστημονική επιτροπή καλλυντικών και μη εδώδιμων προϊόντων διατύπωσε την άποψη ότι ορισμένα συστατικά αρωμάτων πρέπει να θεωρούνται σημαντική αιτία αλλεργιών εξ επαφής και εντόπισαν 26 συστατικά αρωμάτων, τα οποία αντιστοιχούν στα συχνότερα αναγνωρισμένα αλλεργιογόνα. Πρέπει να παρέχονται πληροφορίες στους καταναλωτές σχετικά με τη διαπιστωμένη παρουσία συστατικών αρωμάτων σε καλλυντικά προϊόντα με σαφώς αναγνωρισμένη δυνατότητα πρόκλησης αλλεργιών εξ επαφής. Η κοινή θέση έχει ήδη διαμορφώσει τη νομική βάση που θα καταστήσει εφικτή την επισήμανση τέτοιων συστατικών με την τροποποίηση του ισχύοντος άρθρου 6, παράγραφος 1, στοιχείο ζ). Η Επιτροπή δεν δύναται να δεχθεί τη διαγραφή της εν λόγω τροποποίησης που προτείνεται στην τροπολογία 21, η οποία θα είχε ως αποτέλεσμα να αποσύρει τη νομική βάση για την απαίτηση της επισήμανσης αρωμάτων που ενδέχεται να προκαλέσουν αλλεργία, όπως απαιτείται στο δεύτερο μέρος της τροπολογίας 28. Επιπροσθέτως, σύμφωνα με το άρθρο 8, παράγραφος 2, της οδηγίας 76/768/ΕΟΚ, η τροποποίηση του παραρτήματος III που προτείνεται στην τροπολογία 28 πρέπει να εφαρμοστεί μέσω οδηγίας της Επιτροπής για την προσαρμογή στην τεχνική πρόοδο, η οποία να έχει εγκριθεί στο πλαίσιο της διαδικασίας επιτροπολογίας.

* Η Επιτροπή δεν δύναται να δεχθεί την τροπολογία 24 που αφορά τις πληροφορίες σχετικά με το προϊόν. η ισχύουσα νομοθεσία ορίζει ήδη ότι οι πληροφορίες αυτές είναι προσπελάσιμες από τις αρμόδιες αρχές με σκοπό τη διενέργεια ελέγχων.

* Η Επιτροπή δεν δύναται να δεχθεί την τροπολογία 25, που προβλέπει την προσθήκη συμπληρωματικών στοιχείων για τις πραγματοποιηθείσες δοκιμές σε ζώα στις πληροφορίες του προϊόντος που απαιτούνται για κάθε καλλυντικό προϊόν που διατίθεται στην αγορά. Η εν λόγω επιπλέον απαίτηση που υποχρεώνει τον κατασκευαστή να ελέγχει κατά πόσον οποιοδήποτε συστατικό που χρησιμοποιήθηκε είχε κάποτε δοκιμαστεί σε ζώα σε κάποιο σημείο του πλανήτη είναι αδύνατον να ικανοποιηθεί και ενδέχεται να εγείρει ανησυχίες στο πλαίσιο της συμφωνίας για τα τεχνικά εμπόδια στο εμπόριο (άρθρο 5.2.3).

* Η Επιτροπή δεν δύναται να δεχθεί το πρώτο μέρος της τροπολογίας 27 που απαιτεί την εκπόνηση ετήσιας έκθεσης. Η απαίτηση υποβολής έκθεσης ανά τριετία αποβλέπει στην καλύτερη παρουσίαση της προόδου που έχει συντελεστεί και στην ευθυγράμμισή της προς την απαιτούμενη έκθεση στο πλαίσιο της οδηγίας 86/609/ΕΟΚ, λαμβάνοντας υπόψη τις διαθέσιμες πηγές.

5. Συμπερασματα

Έχοντας υπόψη το άρθρο 250, παράγραφος 2, της συνθήκης ΕΚ, η Επιτροπή τροποποιεί την πρότασή της όπως ανωτέρω.